Document ID: 32014R1386

KOMISIJOS DELEGUOTASIS REGLAMENTAS (ES) Nr. 1386/2014
2014 m. rugpjūčio 19 d.
kuriuo iš dalies keičiamas Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, III priedas
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (1), ypač į jo 10 straipsnio 4 dalį,
kadangi:
(1)
Reglamento (ES) Nr. 978/2012 9 straipsnio 1 dalyje nustatyti konkretūs muitų tarifų lengvatų teikimo pagal specialią darnaus vystymosi ir gero valdymo skatinamąją priemonę (BLS+) kriterijai, kuriuos turi atitikti prašymą pateikusi šalis. Kad atitiktų šiuos kriterijus, šalis turėtų būti laikoma pažeidžiama. Ji turėtų būti ratifikavusi visas to reglamento VIII priede išvardytas konvencijas ir naujausiose turimose atitinkamų stebėsenos institucijų parengtose išvadose nenurodoma rimtų pažeidimų veiksmingai įgyvendinant minėtas konvencijas. Dėl nė vienos iš tų konvencijų šalis neturėtų būti pareiškusi išlygų, draudžiamų pagal bet kurią iš tų konvencijų arba taikant Reglamento (ES) Nr. 978/2012 9 straipsnį laikomų nesuderinamomis su tos konvencijos objektu ir tikslu. Ji turėtų be išlygų sutikti vykdyti pagal kiekvieną konvenciją nustatytus ataskaitų teikimo reikalavimus ir prisiimti teisiškai privalomus įsipareigojimus, nurodytus Reglamento (ES) Nr. 978/2012 9 straipsnio 1 dalies d, e ir f punktuose;
(2)
BLS+ lengvatomis norinti naudotis šalis turi pateikti prašymą ir išsamią informaciją apie atitinkamų konvencijų ratifikavimą, savo išlygas bei kitų konvencijos šalių prieštaravimus toms išlygoms ir savo teisiškai privalomus įsipareigojimus;
(3)
Komisijai suteikti įgaliojimai pagal SESV 290 straipsnį priimti ir iš dalies keisti deleguotąjį aktą III priedui nustatyti, kad įtraukus prašymus pateikusias šalis į BLS+ lengvatomis besinaudojančių šalių sąrašą joms būtų teikiamos BLS+ lengvatos;
(4)
2014 m. vasario 28 d. Komisija gavo Filipinų Respublikos (toliau - Filipinai) prašymą taikyti BLS+ priemonę;
(5)
Komisija išnagrinėjo pagal Reglamento (ES) Nr. 978/2012 10 straipsnio 1 dalies nuostatas pateiktą prašymą ir nustatė, kad Filipinai atitinka lengvatų taikymo kriterijus. Todėl BLS+ Filipinams turėtų būti taikoma nuo šio reglamento įsigaliojimo dienos, o Reglamento (ES) Nr. 978/2012 III priedas turėtų būti atitinkamai iš dalies pakeistas;
(6)
vadovaudamasi Reglamento (ES) Nr. 978/2012 13 straipsniu Komisija toliau peržiūrės Filipinų susijusių konvencijų ratifikavimo padėtį ir stebės, ar jos veiksmingai įgyvendinamos ir kaip Filipinai bendradarbiauja su atitinkamomis stebėsenos įstaigomis,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 978/2012 pakeitimas
Į Reglamento (ES) Nr. 978/2012 III priedo atitinkamai B ir A skiltis įtraukiama ši šalis ir atitinkamas raidinis kodas:
Filipinai
PH
2 straipsnis
Įsigaliojimas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. rugpjūčio 19 d.

Labels: 19
5
3
18
15